6. november 2020

**Fra kørelærer til kontorblæksprutte**

**Har du taget en studentereksamen, eksempelvis på STX eller HTX, så kan du tage et EUS-forløb og blive hurtigere klar til erhvervslivet.**

Koncentrationen var høj på Minervavej i Randers, da et nyt hold EUS-elever var til eksamen forleden. Fælles for eleverne var, at de på et tidspunkt har taget en studentereksamen og derfor kan blive klar til at gå i lære som eksempelvis kontor- eller detailelev på blot 5 uger.

-Jeg tog en HF-studentereksamen og har derefter arbejdet som kørelærer i mange år, men fandt så ud af, at der skulle ske noget andet – og så vender man det jo med venner og familie, hvor mulighederne drøftes frem og tilbage. Her sagde min mand så, at jeg nok ville være en fabelagtig kontorblæksprutte. Det kunne han jo havde ret i og efter at have undersøgt hvordan man blev uddannet til det, så startede jeg på EUS-forløbet, forklarer Anne Jagd Kokholm, der specifikt valgte at starte på kontoruddannelsen med speciale i administration.

**Et online studie med fysiske muligheder**

Forløbet på EUS (Erhvervsuddannelse for studenter) er designet som et online forløb, hvor eleverne kan deltage i undervisningen hjemme i deres stuer. Men der er dog også et tilbud om at mødes i fysiske rammer.

-Selv om EUS er et online-forløb, har du også mulighed for at være på skolen. Vi stiller et undervisningslokale til rådighed under hele forløbet, hvor man kan arbejde med sine opgaver, og hvor eleverne kan spare med hinanden. To dage om ugen er der også faglærere til stede, som man kan hente inspiration hos og få hjælp af, fortæller Inge Marie Østergaard, der er uddannelsesvejleder på Tradium.

Anne har netop været meget glad for muligheden for at være fysisk til stede på skolen, samtidigt med, at det virtuelle også har fungeret godt. Især når det er længe siden man sidst har gået i skole, så er det rart at mødes fysisk og diskutere noget af stoffet.

-Altså jeg er jo 34 år og det mange år siden jeg har læst sidst, så jeg startede ud med at spørge om der var andre, der ville mødes ude på skolen. Det var der heldigvis og vi har haft en gruppe som har fungeret rigtigt godt og hvor vi har været gode til at bruge hinanden, fortæller Anne.

Erfaringerne har da også indikeret, at mange studerende er glade for muligheden for det fysiske samarbejde som supplement til arbejdet i den virtuelle verden.

-Det har vist sig, at eleverne trives med at være på skolen, og at de får meget ud af at samarbejde med hinanden. Nogle vælger at være på skolen visse dage, mens nogle primært foretrækker at arbejde hjemmefra. Har de brug for at drøfte en konkret problemstilling, kan de kontakte en faglærer virtuelt på Teams. På den måde sikrer vi en hurtig og præcis tilbagemelding til alle vores elever, uanset om de arbejder hjemmefra eller på skolen, forklarer Inge Marie.

**Har fået læreplads ved Grundfos**

Formålet med at tage de 5 ugers uddannelse er ultimativt at komme et skridt nærmere drømmejobbet. Her har eleverne støttet hinanden og er kommet med gode råd, selvom de nogle gange har konkurreret som de samme praktikpladser.

Langt de fleste har da også fået en læreplads, hvilket også gør sig gældende for Anne.

-Jeg har været så vanvittig heldig at få en elevplads ved Grundfos, i det der hedder ”Building Services”, hvor de blandt andet arbejder med hvordan større og mindre byggerier kan udlede mindre Co2, afslutter Anne, der netop er begyndt på praktikpladsen her til november.

**Om EUS**

En erhvervsuddannelse består normalt af et grundforløb på 20-40 uger. Men har man en studentereksamen, så kan dette reduceres til 5 uger. EUS er altså et kort og målrettet forløb for dig, der gerne vil have en business-uddannelse.

Når de 5 uger er overstået, kan man starte på det 2-årige hovedforløb på en af følgende uddannelser:

* Detailhandelsuddannelsen
* Eventkoordinator
* Handelsuddannelsen
* Kontoruddannelsen

**Kontakt**

Inge Marie Østergaard

Uddannelsesvejleder – Tradium

imo@tradium.dk

**Tekst og foto**

Ulrik Burhøj Jepsen

**Om Tradium**

Tradium, Erhvervsskole og -gymnasier, Randers er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser ca. 2.800 årselever på seks adresser i Randers og Pederstrup.

Tradium College er et nybygget skolehjem, der stod klart i 2018. Her møder eleverne møblerede dobbeltværelser med eget bad og toilet, lækre fællesarealer og et fedt studiemiljø med adgang til fitnessfaciliteter.